Friday, 05 March 2010  স্টাফ রিপোর্টার, হবিগঞ্জ থেকে: হবিগঞ্জের লাখাই উপজেলা আওয়ামী লীগের সভাপতি লিয়াকত আলীসহ ৮ জনের বিরুদ্ধে যুদ্ধাপরাধের অভিযোগে মামলা হয়েছে।  মামলায় একই দিনে ১২৭ জনকে হত্যাসহ বাড়িঘরে অগ্নিসংযোগ, লুটপাট, ধর্ষণ, নির্যাতনের  অভিযোগ আনা হয়। মামলার অন্যান্য আসামি হচ্ছে- লাখাই উপজেলার মুড়াকৈর গ্রামের বাদশা মিয়া, উমর আলী, সন্তোষপুর গ্রামের মোর্শেদ কামাল, ব্রাহ্মণবাড়িয়া জেলার নাসিরনগর উপজেলার ফান্দাউক গ্রামের আহাদ মিয়া, আজিজুর রহমান, কিশোরগঞ্জ জেলার অষ্টগ্রাম উপজেলার কলাপাড়া গ্রামের লাল খাঁ মিয়া ও সাবিয়ানগর আমিনুল হক ওরফে রজব আলী। মামলায় আরও ১০-১৫ জন অজ্ঞাতনামা রয়েছে। গতকাল হবিগঞ্জ সিনিয়র জুডিশিয়াল ম্যাজিস্ট্রেট মুহাম্মদ সামছুল ইসলাম-এর আদালতে দায়ের করা হয়। লাখাই থানার কৃষ্ণপুর গ্রামের হরিদাস রায় বাদী হয়ে এই মামলা দায়ের  করেছেন। ম্যাজিস্ট্রেট মামলাটি তদন্তক্রমে আইনানুগ ব্যবস্থা গ্রহণের জন্য লাখাই থানার ওসিকে নির্দেশ দিয়েছেন।  বাদী হরিদাস রায় এজাহারে উল্লেখ করেন, নাসিরনগর ও লাখাই থানার কুখ্যাত রাজাকার কমান্ডার ছিলেন লাখাই উপজেলা আওয়ামী লীগের সভাপতি ও সাবেক ইউপি চেয়ারম্যান লিয়াকত আলী। তার পিতা খেলু মিয়া ১৯৬৭ সালে লাখাই উপজেলার কৃষ্ণপুর গ্রামের একটি ডাকাতির ঘটনায় সাজাপ্রাপ্ত হন। ওই মামলা আপসের নিষ্পত্তির জন্য খেলু কৃষ্ণপুর, গদাইনগর ও চণ্ডীপুর গ্রামের লোকজনের নিকট ধরনা দেন। কিন্তু এতে কেউ এগিয়ে আসেনি। ফলে ওই  গ্রামের লোকজনের প্রতি খেলু ও তার পুত্র লিয়াকত ক্ষিপ্ত হয়ে প্রতিশোধ নিতে মরিয়া হয়ে ওঠে। ১৯৭১ সালে যুদ্ধ শুরু হলে খেলু জেল থেকে বেরিয়ে আসে। এদিকে খেলুর পুত্র লিয়াকতের নেতৃত্বে নাসিরনগর ও লাখাই থানার রাজাকাররা মুক্তিকামীদের বাড়িতে অগ্নিসংযোগ, লুটপাট, ধর্ষণ, নির্যাতন চালায়। ১৯৭১ সালের ১৮ই সেপ্টেম্বর লাখাই থানার কৃষ্ণপুর, গদাইনগর ও চণ্ডীপুর গ্রামের গণহত্যার জন্য লিয়াকত আলীসহ অভিযুক্তরা অষ্টগ্রাম ক্যাম্পের পাক সেনাদের নিয়ে হামলা চালায়। এক পর্যায়ে ঘুমন্ত নিরীহ লোকজনকে কৃষ্ণপুর গ্রামের ননীগোপাল রায়ের বাড়ি  সংলগ্ন এলাকা, গদাইনগর গ্রামের চিত্তরঞ্জন দাসের বাড়ির উঠানে এবং চণ্ডীপুর গ্রামে জড়ো করে। পরে সারিবদ্ধভাবে দাঁড় করিয়ে ব্রাশফায়ার করে ৩টি স্থানে ১২৭ জনকে হত্যা করা হয়। বাদী হরিদাস রায় উল্লেখ করেন, কৃষ্ণপুর গ্রামের যে স্থানে হত্যাযজ্ঞ চালানো হয় সেখানে অন্যদের সঙ্গে তাকেও লাইনে দাঁড় করানো হয়। তিনি অক্ষত থাকলেও গুলি করার সঙ্গে সঙ্গে মাটিতে লুটিয়ে পড়েন এবং মারা যাওয়ার ভান করেন। পরে রাজাকার ও পাক সেনারা বাড়িঘরে লুটপাট করে লাখ লাখ টাকার মালামাল নিয়ে চলে যায়। উল্লিখিত ৩টি স্থানে কালী দাস রায়, ডা. ননী  রায়, রাধিকা মোহন রায়, গোপী মোহন সূত্রধর, সুনীল শর্মা, মুকুন্দ সূত্রধর, যোগেন্দ্র সূত্রধর, মহেন্দ্র রায়, অনিল মাঝি, চন্দ্র কুমার রায়, জয় কুমার রায়, শান্ত রায়, কিশোর রায়সহ ১২৭ জনতে হত্যা করা হয়। বাদী এজাহারে নিহত ৪৫ জনের নাম উল্লেখ করেছেন। বাদী পক্ষে মামলা পরিচালনা করেন এড. মো. জিলু মিয়া।    http://www.mzamin.com/index.php?option=com_content&task=view&id=7140&Itemid=83